KOMISIJOS SPRENDIMAS
2006 m. lapkričio 28 d.
suteikiantis Maltai nuo tam tikrų Europos Parlamento ir Tarybos direktyvos 2003/54/EB nuostatų leidžiančią nukrypti nuostatą
(pranešta dokumentu Nr. C(2006) 5642)
(Tik tekstas anglų kalba yra autentiškas)
(2006/859/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. birželio 26 d. Europos Parlamento ir Tarybos direktyvą 2003/54/EB dėl elektros energijos vidaus rinkos bendrųjų taisyklių, panaikinančią Direktyvą 96/92/EB (1), ypač į jos 26 straipsnio 1 dalį,
atsižvelgdama į 2005 m. lapkričio 15 d. Maltos pateiktą prašymą,
informavusi valstybes nares apie prašymą,
kadangi:
(1)
2005 m. lapkričio 15 d. Malta pateikė Komisijai prašymą neribotam laikui leisti nukrypti nuo Direktyvos 2003/54/EB IV skyriaus nuostatų ir nuo 20 straipsnio 1 dalies bei 21 straipsnio 1 dalies nuostatų. Teisė pateikti tokį prašymą yra aiškiai nurodyta tos direktyvos 26 straipsnio 1 dalyje.
(2)
Malta atitinka Direktyvos 2003/54/EB 2 straipsnio 26 punkte pateiktą „mažos atskiros sistemos“ apibrėžtį. Pagal tą nuostatą „maža atskira sistema“ - tai bet kuri sistema, 1996 metais suvartojusi mažiau kaip 3 000 GWh, kai mažiau kaip 5 % per metus suvartotos energijos gaunama iš bendrų su kitomis sistemomis tinklų. 1996 m. Malta suvartojo 1 695 GWh. Maltos elektros energetikos sistema yra atskira, nesujungta su kitomis sistemomis, todėl prašoma leisti jai taikyti leidžiančias nukrypti nuostatas iki tol, kol jos elektros energetikos sistema išliks izoliuota.
(3)
Kartu su prašymu pateiktuose dokumentuose pateikiama pakankamai įrodymų, kad šiuo metu, atsižvelgiant į elektros rinkos saloje dydį ir struktūrą, yra neįmanoma arba nepraktiška siekti konkurencingos elektros energijos rinkos sukūrimo. Esant tokioms sąlygoms, rinkos atvėrimas sukeltų pirmiausia dideles elektros energijos tiekimo saugumo problemas ir padidintų vartotojų išlaidas elektrai. Dėl to, kad Maltoje nėra elektros energijos perdavimo sistemos, ji negali paskirti operatorius; kadangi nėra tiekėjų konkurencijos, Direktyvos 2003/54/EB reikalavimai dėl trečiajai šaliai suteikiamos teisės naudotis elektros skirstymo sistemomis netenka prasmės.
(4)
Išnagrinėjusi Maltos prašymą pagrindžiančius argumentus, Komisija priėjo nuomonės, kad leidžiančios nukrypti nuostatos taikymas ir jos taikymo sąlygos neapsunkins galutinio Direktyvos 2003/54/EB tikslų įgyvendinimo.
(5)
Todėl Maltai suteikiama teisė taikyti leidžiančią nukrypti nuostatą.
(6)
Tačiau, nors Maltos prašyme pateikiamas tikslus dabartinės padėties apibūdinimas, jame neatsižvelgiama į galimus vidutinės trukmės ir ilgalaikius technologinius pokyčius, kurie gali sąlygoti esminius pokyčius. Todėl padėtis turėtų būti reguliariai stebima,
PRIĖMĖ ŠĮ SPRENDIMĄ:
1 straipsnis
Maltai suteikiama teisė nukrypti nuo Direktyvos 2003/54/EB IV skyriaus, 20 straipsnio 1 dalies bei 21 straipsnio 1 dalies nuostatų.
2 straipsnis
Komisija gali panaikinti arba pakeisti leidžiančią nukrypti nuostatą, jeigu Maltos elektros energetikos sektoriuje įvyktų esminių pokyčių.
Tuo tikslu Maltos vyriausybė stebi elektros energetikos sektoriaus raidą ir praneša Komisijai apie bet kokius esminius jo pokyčius, visų pirma informaciją apie naujus gamybos leidimus, naujus rinkos dalyvius, naujus infrastruktūros planus, dėl kurių gali atsirasti būtinybė peržiūrėti leidžiančią nukrypti nuostatą.
Be to, Malta kas dvejus metus pateikia Komisijai bendrąją ataskaitą; pirmą kartą ji pateikiama ne vėliau kaip 2008 m. gruodžio 31 d. Ataskaitose pateikiama informacija apie tarifų nustatymo ir kainodaros politiką bei apie dėl leidžiančios nukrypti nuostatos įgyvendintas priemones, kuriomis siekiama apsaugoti vartotojų interesus.
3 straipsnis
Šis sprendimas skirtas Maltos Respublikai.
Priimta Briuselyje, 2006 m. lapkričio 28 d.